maximilian par la grace de dieu esleu empereur tousjours
auguste roy de germanie de hongrie de dalmatie de croatie etc
et charles par la mesme grace archiducz daustriche prince
despaignes des deux cecilles de jerusalem etc ducs de bourgogne
de lothier de brabant de stier de carente de carniole de lembourg de
luxembourg et de gheldres contes de flandres de habsbourg
de thirol dartois de bourgogne palatins et de haynnaw
lantgraves delsate princes de zwave marquis de
burgaw et du saint empire de hollande de zeelande de ferrette de
kyeburg de namur et de zuytphen contes seigneurs de
frize des marches desclavonie de portenaw de salins
et de malines savoir faisons a tous presens et avenir
nous avoir receu lumble supplication de henry loys
povre homme chargie de femme et de chincq ou six
petis enffans bourgois de notre ville de louvain contenant
comme le xij e jour d octobre derrenier passe ledir suppliant
allant par les rues en notredite ville de louvain avec ung
clerc nomme kempus et passant devant ungne taverne
en la rue qui maine a tillemont entre les deux portes
la ou il ne pend aucune enseigne mais on y vent de
la cervoise ledit suppliant et kempus entrerent dedens et
y trouverent trois compaignons buvans dont lun se
nommoit cornelis van testellen et les deux aultres johannes
hoesen et willeken van testellen ausquelz demanderent
se il ny avoit illecq milz gens de frize et lun diceulx
trois dist entres ens et buvez une foiz aquoy ledit suppliant
respondit je nay point grant soif toutesvoyes il beut
une fois ou deux et apres jecta sur la table largent pour
payer ung pot de cervoise a intentien de soy en aller
et lui estant en la compaignie dit atendez et buvez mieulx
il y viendra tantost icy des gens de frise que demandez et ce
fait demoura ledit suppliant et kempus encoires ung petit
actendant apres les frisons pour boire avec eulx qui
leur avoient promis dy venir et lors ledit suppliant
sen alla dehors pour faire son eane et lui estant illecq
faisant son eane oy que lun des trois compaignons
qui estoient demourez a la table et qui estoit yvre
dit en thiois laissez moy aller et je lui donneray ung
knoop gat et se party de la dite table et vint a lhuys
ou ledit suppliant devoit retourner tenant sa daghe devant
son ventre et ledit suppliant qui avoit entendu ces parolles
sen vint alhuys et mist la main sur la daghe dicellui
compaignon et le tira dehors sans lui en faire mal
et la porta en la chambre avec ledit compaignon
ou les aultres buvoient et dit ainsi comment
me donnez vous maintenant ce knop gat que vous
me voulez donner et lors dirent les aultres compaignons
qui estoient la present rendez lui sa daghe ce que ledit suppliant
fist voulentiers et beut a luy et ny eult autre chose
fait. et certaine espace de temps apres ung des
compaignons demanda audit suppliant combien de temps
y avoit que nous eusmes une foiz parolles ensamble
et ledit suppliant respondy laissez cela passer il nen
fault point parler icy demain ou apres nous en
ferons bien et trouverons bien lun lautre sans
mil mal penser a dont ledit compaignon respondy
se demain ou apres nous devons trouvez lun lautre
il luy auroit trop long temps et en disant ces
parolles print ung gros bois et en frappa ledit suppliant
sur la teste de telle sorte quil labaty par terre
et ledit cornelis van testellen et lautre compaignon
tirerent leurs bastons pour luy copper la gorge et
fraperent sur ledit suppliant qui gisoit abatu a terre
et qui tenoit ses mains devant son col craindant
que lon lui eust coppe la gorge par telle fason
facson quilz le blescherent bien fort au col
es deux mains et pres ung doit tout jus dont
ledit suppliant cryoit merchy disant jen ay assez
et lesdits compaignons cuidant quil deust mourir
sen allerent apres ledit kempus et disoient tuons
cestuy icy car lautre en a assez et en ce faisant
ledit suppliant luy qui lors revint a memoire se releva
et tira ung baton quil avoit et en soy deffendant
frappa sur ledit cornelis testellen ung cop sur la
teste du bout de son basto baton duquel cop ledit
cornelis testellen termina vie par mort a loccasion
duquel cas ledit supliant amerement desplaisant de
lavenue dicellui sest depuis absente de notredit pays
de brabant ou il noseroit retourner ains luy
fauldroit et conviendroit tenir absent en estranges
marches et contrees en grant povrete et misere
lui sa femme et petis enffans se notre grace
et misericorde ne luy estoient sur ce imparties
si comme il dit en nous requerant tres humblement
pour icellui. pour ce est il que nous les
choses dessusdites considerees, ayant pitie et
compassion dudit henry loys suppliant et lui veuillans
en ceste partie grace et misericorde preferer
a rigueur de justice, a nous audit henry par
ladvis et deliberation de notre treschere et tres amee
fille de nous empereur dame et tante de nous
charles larchiducesse daustriche ducesse et
contesse de bourgogne douagierede savoye regente et gouvernante etc
et des gens de notre prive conseil estans lez elle ou cas
dessusdit quicte remis et pardonne quictons remectons
et pardonnons de grace especial par ces presentes le cas et
homicide desus declaire ensemble toute paine et offence
corporelle et criminelle en quoy pour raison et occasion
dicelluy il puet avoir mesprins offence et estre
encouru envers nous et justice et lavons quant a
ce restitue et restituons a ses bonne fame et renomee
en notredit pays de brabant et ses biens non confisquez
saucuns en a tout ainsi quil estoit auparavant
ledit cas advenu imposant sur ce scillence perpetuel
a notre procureur general de brabant et tous noz aultres
justiciers et officiers quelzconques satisfaction
toutsvoyes faicte a partie interessee premierement
et avant tout euvre se faicte nest et elle y chiet
civillement tant seullement et moyennant
aussi quil sera tenu amender ledit cas envers nous
civillement selon lexigence du cas et la faculte
de ses biens a lordonnance et tauxation de noz
amez et feaulx les chancellier et gens de notre
conseil en brabant que commectons a ce si donnons
en mandement ausdits de notre conseil en brabant
que appellez pardevant eulx ceulx qui pour ce
feront a appeler ils procedent bien et deuement
a la verification et interinement de sesdites presentes
et a la tauxation et ordonnancement de ladite amende
civile et ce fait et icelle amende civille tauxee
arbitree et payee es mains de celluy de noz
receveurs quil appartiendra qui sera tenu den faire
recepte et rendre compte et relicqua a notre profijt
avec les aultres deniers de sa recepte ils et
tous autres noz justiciers officiers et subgects
cui ce puet et pourra touchier et regarder
et chacun deulx endroit soy et si comme a lui
appartiendra facent seuffrent et laissent
ledit suppliant de notre presente grace quictance remission
et pardon selon et par la maniere que dit est
plainement et paisiblement joyr et user
sans lui faire mectre ou donner ne souffrir estre
fait mis ou donne ores ne en temps avenir en
corps ne en biens aucun arrest destourbier
ou emperschement au contraire mais se son corps
ou aucuns de sesdits biens non confisquez sont
ou estoient pour ce prins saisiz arrestez ou
empeschez mectent ou facent mectre incontinent
et sans delay a plaine et entiere delivrance car
ainsi nous plaist il et affin que ce soit chose
ferme et estable a tousjours nous avons faict mectre
notre seel a ces presentes saulf en autres choses notre
droit et lautruy entoutes donne en notre ville
de malines ou mois de janvier lan de grace mil
cincqcens et onze et des regnes de nous
empereur assavoir de germanie le xxvj e et
de hungrie etc le xxij e et sur le reploy avoit escript
ainsy par lempereur et monseigneur larsiduc
en leur conseil et signe dijcke et encoires visas
collationne a loriginal
par moy
n. strate $$